Pernon kaksoismurha

**Pernon kaksoismurha** oli Turun Pernon kaupunginosassa pääsiäislauantaina 3. huhtikuuta 2021 tapahtunut kaksoismurha, jossa 27-vuotias henkilö ampui haulikolla kuoliaaksi pitkäaikaisen ystävänsä sekä yhden sivullisen henkilön. Lisäksi hän puukotti toista sivullista henkilöä. Teon taustalla oli riita 20 euron bensarahasta.

Varsinais-Suomen käräjäoikeus totesi tammikuussa 2022 ampujan syyllistyneen kahteen murhaan, mutta katsoi hänet syyntakeettomaksi, eikä häntä tuomittu rangaistukseen. Ampuja määrättiin tahdosta riippumattomaan hoitoon.

## Tausta

Ampuja (s. 1993) oli kotoisin Lohjalta ja asunut vuodesta 2018 lähtien Kouvolassa. Hän oli tutustunut uhriin internetin keskustelupalstalla yhteisten mielenkiinnonkohteiden kautta. Ampuja tunsi uhrin useiden vuosien ajalta.

Ampuja ajoi 2. huhtikuuta 2021 isänsä luota Lohjalta Turkuun tapaamaan ystäväänsä. Matkalle hän lähti kello 6.58 ja saapui Turkuun noin kello 8.15. Miehet tapasivat ampujan autossa asunnon edustalla. Ampuja oli pyytänyt ystävältään 20 euroa bensarahaa matkastaan Turkuun, mutta ystävä kieltäytyi maksamasta. Tapaaminen jäi lyhyeksi, ja ampuja palasi Lohjalle noin kello 9.45.

Lohjalle palattuaan ampuja käytti päivän mittaan useita huumausaineita: hän otti suun kautta huumeita, kello 18 Lyricaa ja kello 21 PCP:tä (3-MeO-PCP). Ampuja vietti iltaa tietokoneella pelaten ja jatkoi viestien lähettämistä ystävälleen Telegram-sovelluksen kautta. Viesteissä hän nosti esille, ettei ystävä ollut maksanut bensarahaa, ja miesten välille syntyi kiista aiheesta. Ampuja lähetti toiselle ystävälleen englanninkielisen viestin: ”Until death do us apart” (*Kunnes kuolema meidät erottaa*).

Kiista kärjistyi, ja ystävä uhkasi lopettaa pitkäaikaisen ystävyytensä ampujan kanssa. Ampuja pelästyi ja pahoitteli käytöstään. Ystävä ehdotti tapaamista kasvokkain, ja ampuja ilmoitti tulevansa käymään.

## Teon kulku

### Valmistautuminen

Ampuja poistui yöllä hiljaa isänsä kodin keittiöön ja otti lukitsemattomasta kaapista mukaansa yksipiippuisen, 16-kaliiperisen Winchester-merkkisen haulikon sekä panoslaatikon. Hän totesi kuulusteluissa, että panokset sopivat haulikoon ja olivat kuolettavia. Ampujalla oli lisäksi mukanaan puukko. Hän toimi kertomansa mukaan todella hiljaa, ettei kukaan heräisi, ja hänellä oli kiire pois.

Ampuja lähti ajamaan kohti Turkua ja pysähtyi Salon Muurlan kohdalla ampumaan yhden testilaukauksen taivaalle. Tämän jälkeen hän latasi haulikon ja jatkoi matkaa ystävänsä asunnon suuntaan. Liikennevalvontakameroiden mukaan hänen ajonopeutensa oli matkalla lähes rajoitusten mukainen: Salon Pappilan (klo 3.08) ja Turun Pitkämäenkadun (klo 3.42) välinen keskinopeus oli noin 97 km/h.

### Ampumiset kerrostalon pihalla

Ampuja saapui ystävänsä asunnon edustalle ja sammutti autonsa valot, antaen auton lipua paikalleen. Kello 3.53 hän lähetti ystävälleen viestin, että on alhaalla. Ystävä vastasi kello 3.54 tulevansa alas kahden minuutin kuluttua. Ampujalla oli päässään lippalakki ja kirurginen maski. Hän kertoi ottaneensa tummat aurinkolasit pois, koska ei olisi niiden kanssa pystynyt tähtäämään kunnolla.

Kun ystävä avasi rappukäytävän oven, ampuja tähtäsi haulikolla tämän päähän ja ampui. Yksi hauli osui ystävää oikeanpuoleiseen ohimoon, mutta laukaus ei ollut tappava. Ystävä pakeni takaisin rappukäytävään ja jatkoi ylös asuntoonsa kolmanteen kerrokseen.

Samassa rappukäytävässä ensimmäisessä kerroksessa asuneet mies ja nainen havahtuivat pamauksiin. Mies poistui asunnostaan rappukäytävään ja sulki oven takanaan. Nainen jäi yksin asuntoon. Rappukäytävässä mies näki veristä päätään pitävän, hätääntyneen ampujan ystävän.

Ampuja latasi haulikon uudelleen ja siirtyi rappukäytävän oven edustalle. Oven avasi rappukäytävässä asunut nainen, joka ei huomannut aseistautunutta ampujaa. Ampuja otti askeleen eteenpäin ja ampui naista päähän. Nainen kuoli välittömästi. Poliisin teknisen tutkinnan mukaan rappukäytävän valaistus oli sellainen, ettei Ampuja voinut luulla naista ystäväkseen. Syyttäjän mukaan ampuja valitsi vakaasta harkinnasta naisen surmaamisen, jotta pääsisi rappukäytävään ja ystävänsä asuntoon.

### Puukotus takapihalla

Rappukäytävässä asunut mies havaitsi päähän ammutun naisen rappukäytävän oven edessä ja huusi ampujalle. Hän lähti juoksemaan ampujan perään ja tavoitti tämän kerrostalon takapihalla. Mies kaatoi ampujan maahan, ja miesten välille syntyi tappelu, jonka yhteydessä ampujalta tippui haulikko. Ampuja otti taskustaan puukon ja iski miestä useita kertoja ympäri vartaloa. Mies kuvaili kuulustelussa ampujan lyöneen puukolla ”konemaisesti” ja uskoi kuolevansa. Ampuja lopetti puukottamisen miehen pyynnöstä, kun tämä päästi hänestä irti. Ampuja nousi, otti nurmikolle pudonneen haulikon mukaansa ja poistui.

### Surma asunnossa

Ampujen ystävä soitti kello 4.01 hätäkeskukseen asunnostaan ja kertoi, että häntä oli ammuttu päähän ampujan toimesta. Asunnossa olivat myös kaksi muuta ihmistä. Hätäkeskuspäivystäjän kehotuksesta asunnossa olleet menivät keittiöön. Muut menivät makaamaan lattialle ruokapöydän viereen pyykkitelineen alle. Ampujan ystävä jäi pystyyn jääkaapin viereen jatkaen hätäkeskuspuhelua. Toisessa kädessä hänellä oli ilmakivääri Gamo G-Magnum 1250 ja toisessa puhelin.

Koska naisen ruumis esti rappukäytävän oven sulkeutumista, ampuja pääsi sisälle taloon. Hän nousi kolmanteen kerrokseen ja ampui asunnon ulko-oveen kolme laukausta kello 4.04–4.06 päästäkseen sisälle. Ampuja kävi välillä autollaan hakemassa lisää patruunoja ja palasi takaisin.

Päästyään asuntoon ampuja siirtyi keittiön ovelle, jossa ampujan ystävä osoitti häntä ilmakiväärillä. Ampuja huusi hätäkeskustallenteella kuuluvin sanoin: ”Älä ammu, saatana, täst tulee paljon enemmän” ja ”laske se alas heti”. Ampujan ystävä laski ilmakiväärin keittiön pöydälle. Ampuja lähestyi ystäväänsä ja ampui tätä haulikolla päähän noin 1–2 metrin etäisyydeltä kello 4.10.05. Hätäkeskustallenteessa kuuluu laukaus. Ampuja totesi kuulusteluissa nähneensä, ”että se oli siinä”.

Ampuja kuuli ääntä, jonka oletti tulevan ystävästään, latasi haulikon uudelleen ja ampui ystäväänsä toisen kerran päähän kello 4.10.30. Asunnossa ollut henkilö näki piilostaan keittiön lattialta kaikki laukaukset.

Tämän jälkeen ampuja lähti etsimään asunnosta muita henkilöitä ase valmiusotteessa, pitäen sitä kahdella kädellä rinnan korkeudella. Hän tarkasti olohuoneen, katsoi sängyn alle, juoksi parvekkeelle ja tutki kylpyhuoneen. Hätäkeskustallenteessa kuuluu ampujan kiroilevan: ”Saatanan saatana”. Asunnossa ollut kertoi kuulustelussa ampujan näyttäneen ”määrätietoiselta ja siltä, että tällä on tehtävä, jota suorittaa”. 

Ampuja palasi keittiöön ja ampui jo kuollutta ystäväänsä kolmannen kerran päähän kello 4.11.48. Tämän jälkeen hän poistui asunnosta ja käveli rappukäytävästä ulos naisen ruumiin ohitse. Hälytystehtävälle matkalla ollut poliisi kuuli lähistölle saavuttuaan viimeisen laukauksen.

### Kiinniotto

Poliisi otti ampujan kiinni rappukäytävästä ulos tulleena. Hänellä oli hallussaan haulikko kanto-otteessa sekä puukko, jossa oli verta. Ensihoitaja tarkasti ampujan tapahtumapaikalla ja kertoi tämän olleen päihtyneen oloinen mutta vastanneen kysymyksiin asiallisesti ja selväsanaisesti. Ampuja kertoi ensihoitajalle nauttineensa PCP:tä, bentsoja sekä Propralia, muttei alkoholia.

Rappukäytävässä asunut mies saapui puukotettuna poliisin luo kerrostalon pihalle. Hänellä oli useita pistohaavoja ympäri vartaloa.

## Uhrit

Asunnossa piilottelivat lisäksi ampujan ystävän lisäksi kaksi muuta henkilöä, jotka eivät fyysisesti loukkaantuneet mutta joutuivat todistamaan surmateon keittiön lattialta.

## Käytetyt aineet

Ampuja oli nauttinut ennen tekoa useita huumausaineita noin 12 tunnin sisällä. Hänen hallustaan takavarikoitiin 3-MeO-PCP:tä (fensyklidiinin johdannainen), diklatsepaamia, etitsolaamia sekä flunitratsolaamia, jotka kaikki on luokiteltu huumausaineiksi. Lisäksi häneltä löytyi duloksetiinia, joka on lääkeaine. Lääkealan turvallisuus- ja kehittämiskeskus (Fimea) on lausunut 3-MeO-PCP:n olevan erittäin vaarallinen huumausaine.

## Esitutkinta

Lounais-Suomen poliisilaitos tutki tapausta ja sen esitutkinta valmistui 9. elokuuta 2021. Tutkinnan aluesyyttäjänä toimi Antti Koski.

Poliisi laati esitutkinnassa rekonstruktiovideon 3. huhtikuuta 2021 päivän tapahtumista. Video esitettiin ampujalle ja tämän avustajalle kuulustelun yhteydessä 26. toukokuuta 2021. Heillä ei ollut rekonstruktioon huomautettavaa.

Ampuja kertoi kahdessa ensimmäisessä kuulustelussa (3.–4. huhtikuuta 2021) tapahtumista yhtenevästi ja johdonmukaisesti. Näiden jälkeen hän ilmoitti muistinsa tapahtuneen osalta menneen. Ampuja vangittiin 6. huhtikuuta 2021 Varsinais-Suomen käräjäoikeudessa.

## Oikeudenkäynti

Varsinais-Suomen käräjäoikeudessa oikeudenkäynti alkoi 21. joulukuuta 2021. Syyttäjä vaati ampujalle elinkautista vankeusrangaistusta kahdesta murhasta sekä rangaistusta kolmesta murhan yrityksestä, huumausainerikoksesta, huumausaineen käyttörikoksesta ja rattijuopumuksesta.

Ampuja myönsi surmanneensa ystävänsä ja tuntemattoman naisen sekä puukottaneensa miestä, mutta kiisti murhan yritykset. Naisen surmaamisen hän katsoi tapoksi eikä murhaksi. Ampuja kiisti, että hänellä olisi ollut aikomusta vahingoittaa asunnossa piiloteleita henkilöitä.

Oikeudenkäynnin toisena päivänä 22. joulukuuta 2021 syyttäjä esitti yksityiskohtaisen tapahtumaselostuksen. Syyttäjän mukaan Ampuja toimi "kylmäverisesti ja päämäärätietoisesti" ja oli "valmis surmaamaan tielleen tulleet päästäkseen ensisijaiseen kohteeseensa".

Kolmantena käsittelypäivänä 23. joulukuuta ampuja ilmoitti yllättäen haluavansa antaa julkisen lausunnon oikeudessa, vaikka oli edellisenä päivänä kertonut, ettei halua tulla kuulluksi. Ampuja luki puhelimensa näytöltä valmistelemaansa tekstiä videoyhteyden välityksellä Niuvanniemen sairaalasta, jossa hän oli hoidettavana. Hän totesi mielenterveytensä romahtaneen ja olleensa kesäkuun alusta alkaen psykiatrisessa hoidossa vahvasti lääkittynä.

Ampuja pahoitteli tekojaan julkisesti: "Päihdeongelman piti olla vain minun ongelmani. Ei muiden ongelma. Olen kovin pahoillani teoistani." Hän kertoi myös, ettei itsekään ymmärrä tapahtumia ja odottavansa "jollain tavalla, että kaveri tulee takaisin, vaikka ei siinä ole mitään järkeä". Hän ei halunnut vastata kysymyksiin.

Asianomistajina oikeudessa kuultiin henkilöitä, jotka olivat piilotelleet asunnon keittiössä tekojen aikana. Toinen heistä kuvaili näkemäänsä ja vertasi ampujan liikkumista tietokonepeliin. Molemmat kertoivat olleensa varmoja kuolevansa.

### Tuomio

Varsinais-Suomen käräjäoikeus antoi tuomionsa 24. tammikuuta 2022. Oikeus katsoi ampujan syyllistyneen kahteen murhaan. Naisen surmaamisen osalta oikeus totesi, että ampuja valitsi vakaasta harkinnasta naisen surmaamisen varmistaakseen pääsynsä rappukäytävään ja ystävänsä asuntoon.

Mielentilaselvityksen mukaan Ampuja oli tekohetkellä psykoosissa ja kärsi harhoista. Hänellä todettiin paranoidinen skitsofrenia. Psykoosisairaus oli vääristänyt hänen todellisuudentajuaan ja kykyään ymmärtää tekojensa vakavuus ja seuraukset. Käräjäoikeus katsoi hänet syyntakeettomaksi, eikä häntä tuomittu rangaistukseen.

Ampuja määrättiin THL:n toimesta tahdosta riippumattomaan psykiatriseen hoitoon. Hänet velvoitettiin maksamaan asianomistajille korvauksia ja oikeudenkäyntikuluja yhteensä yli 100 000 euroa.

### Ampujan isän ampuma-aserikos

Ampujan isä oli säilyttänyt teossa käytettyä Winchester-haulikkoa lukitsemattomassa keittiökaapissa kotonaan Lohjalla. Hänellä ei oman kertomansa mukaan ollut lupaa haulikoon. Isä kertoi kuulustelussa havahtuneensa yöllä rasahdukseen, muttei kiinnittänyt siihen suurempaa huomiota. Aamulla herättyään hän huomasi keittiön kaapinoven olevan auki ja haulikon puuttuvan. Hän yritti soittaa pojalleen ja lähetti tälle viestin kysyäkseen, missä tämä on, peläten poikansa vahingoittaneen itseään.

Ampujan isää epäiltiin ampuma-aserikoksesta. Hän tunnusti kuulusteluissa syyllistyneensä rikokseen ja suostui asian käsittelyyn kirjallisessa menettelyssä sekä sakkomenettelyssä.

## Katso myös
* Syyntakeettomuus

## Lähteet